**LIETUVOS RESPUBLIKOS KULTŪROS MINISTRAS**



**Į S A K Y M A S**

**DĖL LIETUVOS RESPUBLIKOS KULTŪROS MINISTERIJOS EKSPERTŲ KOMISIJŲ, KOMITETŲ, TARYBŲ NARIŲ, KITŲ EKSPERTŲ TEIKIAMŲ NEMATERIALAUS POBŪDŽIO (INTELEKTINIŲ) PASLAUGŲ APMOKĖJIMO TAISYKLIŲ PATVIRTINIMO**

2004 m. birželio 30 d. Nr. ĮV-167

Vilnius

Siekdama užtikrinti efektyvesnį valstybės biudžeto lėšų naudojimą,

tvirtinu Lietuvos Respublikos kultūros ministerijos ekspertų komisijų, komitetų, tarybų narių, kitų ekspertų teikiamų nematerialaus pobūdžio (intelektinių) paslaugų apmokėjimo taisykles (pridedama).

KULTŪROS MINISTRĖ ROMA ŽAKAITIENĖ

PATVIRTINTA

Lietuvos Respublikos kultūros

ministro 2004 m. birželio 30 d.

įsakymu Nr. ĮV-167

**LIETUVOS RESPUBLIKOS KULTŪROS MINISTERIJOS EKSPERTŲ KOMISIJŲ,**

**KOMITETŲ, TARYBŲ NARIŲ, KITŲ EKSPERTŲ TEIKIAMŲ NEMATERIALAUS**

**POBŪDŽIO (INTELEKTINIŲ) PASLAUGŲ APMOKĖJIMO TAISYKLĖS**

1. Lietuvos Respublikos kultūros ministerijos ekspertų komisijų, komitetų, tarybų narių, kitų ekspertų teikiamų nematerialaus pobūdžio (intelektinių) paslaugų apmokėjimo taisyklės (toliau vadinama – Taisyklės) taikomos apmokant už Kultūros ministerijos ekspertų komisijų narių, Lietuvos nacionalinių kultūros ir meno premijų komiteto narių, Lietuvos kultūros ir meno tarybos narių, kitų tarybų ar komisijų narių, veikiančių pagal Lietuvos Respublikos įstatymus, Lietuvos Respublikos Vyriausybės ar kultūros ministro priimtus teisės aktus, kitų ministerijos ekspertų (toliau vadinama – ekspertai) teikiamas nematerialaus pobūdžio (intelektines) paslaugas.

2. Tais atvejais, kai ekspertai, teikdami nematerialaus pobūdžio (intelektines) paslaugas, sukuria kūrinius (originalias išvadas, komentarus, recenzijas ir pan.), kurie, vadovaujantis Lietuvos Respublikos autorių teisių ir gretutinių teisių įstatymo (Žin., 1999, Nr. [50-1598](https://www.e-tar.lt/portal/lt/legalAct/TAR.551F0CDE5B64); 2003, Nr. [28-1125](https://www.e-tar.lt/portal/lt/legalAct/TAR.674960C67DAC)) 4 straipsnio nuostatomis, gali būti laikomi autorių teisių objektais, jiems mokamas autorinis atlyginimas pagal sudarytas autorines sutartis.

3. Ekspertai teikia paslaugas, dalyvaudami komitetų, komisijų, tarybų posėdžiuose, kuriuose įvertina pateiktus projektus, teikia kompetentingus pasiūlymus, išvadas, įvairaus pobūdžio konsultacijas, koncepcijas, recenzijas, kurioms parengti reikia atitinkamos kvalifikacijos, tam tikrų žinių ir patirties, taip pat laisvai pasirinkdami šių konsultacinių paslaugų įvykdymo būdus ir priemones.

4. Suteiktos paslaugos apmokamos ar autorinis atlyginimas už kūrinio sukūrimą ir autorių turtinių teisių perdavimą ar suteikimą mokamas iš valstybės biudžeto asignavimų, skirtų ministerijos vykdomoms programoms, pagal Kultūros ministerijos strateginės veiklos plano priemones. Šias lėšas kalendorinių metų pradžioje planuoja už programų vykdymą atsakingi valstybės tarnautojai ar darbuotojai.

5. Ekspertų, kurie yra valstybės tarnautojai, teikiamos paslaugos, vadovaujantis Lietuvos Respublikos valstybės tarnybos įstatymo (Žin., 1999, Nr. [66-2130](https://www.e-tar.lt/portal/lt/legalAct/TAR.D3ED3792F52B); 2002, Nr. [45-1708](https://www.e-tar.lt/portal/lt/legalAct/TAR.5603BD9D8D74)) 17 straipsnio nuostatomis, neapmokamos.

6. Ekspertų, kurie nėra valstybės tarnautojai, teikiamos paslaugos apmokamos pagal atlygintinų paslaugų teikimo sutartis (toliau vadinama – paslaugų sutartys):

6.1. paslaugų sutartys sudaromos vadovaujantis Lietuvos Respublikos civilinio kodekso 6.716-6.724 straipsnių nuostatomis;

6.2. atlyginimo suma už suteiktas paslaugas nustatoma šalių susitarimu, tačiau ji negali viršyti 1 MGL už suteiktas paslaugas viename posėdyje;

6.3. paslaugų sutartys, kurios vėliau gali būti tikslinamos, paprastai sudaromos kalendorinių metų pradžioje ir pateikiamos Buhalterinės apskaitos ir atskaitomybės skyriui. Užpildyti posėdžių apskaitos žiniaraščiai pagal ekspertų posėdžių protokolus, ataskaitos ir, jei reikia, patikslintos atlygintinų paslaugų sutartys, kiti sutartis papildantys dokumentai pateikiami Buhalterinės apskaitos ir atskaitomybės skyriui kalendorinių metų pabaigoje, bet ne vėliau kaip iki gruodžio 20 d.

7. Autorinis atlyginimas už ekspertų, tarp jų ir valstybės tarnautojų, sukurtus kūrinius, aptartus šių Taisyklių 2 punkte, mokamas pagal sudarytas autorines sutartis, kuriose:

7.1. autorinio atlyginimo dydis už sukurtus kūrinius nustatomas šalių susitarimu;

7.2. aptariamos perduodamos ar suteikiamos autorių turtinės teisės (konkretūs kūrinių panaudojimo būdai).

8. Autorinės sutartys sudaromos užsakant sukurti konkretų kūrinį ir perduodamos Buhalterinės apskaitos ir atskaitomybės skyriui, bet ne vėliau kaip iki gruodžio 20 d.

9. Vienam ekspertui nepriklausomai nuo teikiamų paslaugų kituose komitetų, tarybų, komisijų posėdžiuose gali būti išmokama ne daugiau kaip 2 tūkstančiai litų per kalendorinius metus.

10. Sutarčių sudarymu rūpinasi šių Taisyklių 1 punkte numatytų komisijų, komitetų, tarybų posėdžių sekretoriai – ministerijos valstybės tarnautojai ir darbuotojai.

\_\_\_\_\_\_\_\_\_\_\_\_\_\_